ปภ. แจ้ง 11 จังหวัดภาคใต้ เตรียมรับมือน้ำท่วมฉับพลัน น้ำป่าไหลหลาก และคลื่นลมแรง ช่วงวันที่ 20 – 25 ม.ค. นี้
กรมป้องกันและบรรเทาสาธารณภัย หรือ ปภ. รายงานว่า จากการติดตามสภาวะอากาศและพิจารณาปัจจัยเสี่ยง ประกอบกับกรมอุตุนิยมวิทยา มีประกาศฉบับที่ 1 แจ้งว่ามรสุมตะวันออกเฉียงเหนือที่พัดปกคลุมอ่าวไทยและภาคใต้ มีกำลังแรงขึ้น ทำให้บริเวณภาคใต้จะมีฝนเพิ่มขึ้นและมีฝนตกหนักถึงหนักมากบางพื้นที่ ระหว่างวันที่ 20 – 25 มกราคม 2566 จึงได้ประสานแจ้ง11 จังหวัดภาคใต้ ได้แก่ จังหวัดสุราษฎร์ธานี นครศรีธรรมราช พัทลุง สงขลา ปัตตานี ยะลานราธิวาส ภูเก็ต กระบี่ ตรัง และ สตูล เตรียมพร้อมรับมือสถานการณ์ภัย น้ำท่วมฉับพลัน น้ำป่าไหลหลาก และคลื่นลมแรง โดยจัดเจ้าหน้าที่ ติดตามปริมาณฝนตกในแต่ละจุดอย่างใกล้ชิดและเฝ้าระวังพื้นที่เสี่ยงที่มีฝนตกหนักและปริมาณฝนตกสะสม โดยสถานที่ท่องเที่ยวทางธรรมชาติ โดยเฉพาะถ้ำ น้ำตก ถ้ำลอด หากมีฝนตกหนัก มีความเสี่ยงที่จะเกิดภัย ให้ประกาศแจ้งเตือน และปิดกั้นห้ามบุคคลใดเข้าพื้นที่ รวมถึง จัดชุดเผชิญสถานการณ์วิกฤต และเครื่องมือเครื่องจักรกลด้านสาธารณภัยเข้าประจำพื้นที่เสี่ยงภัย ให้พร้อมเผชิญเหตุและช่วยเหลือประชาชนทันที สำหรับพื้นที่คลื่นลมแรง ให้แจ้งเตือนห้ามลงเล่นน้ำทะเล เดินเรือด้วยความระมัดระวัง เรือเล็กบริเวณอ่าวไทยควรงดออกจากฝั่ง หากสถานการณ์มีแนวโน้มรุนแรงให้พิจารณาสั่งห้ามการเดินเรือโดยเด็ดขาดด้านนายนริศ ขำนุรักษ์ รัฐมนตรีช่วยว่าการกระทรวงมหาดไทย เปิดเผยว่า ได้สั่งการให้ ปภ. กำชับหน่วยปฏิบัติในพื้นที่เฝ้าระวังและติดตามสถานการณ์ภัยอย่างต่อเนื่อง รวมถึงประสานการปฏิบัติกับจังหวัดและหน่วยงานในพื้นที่เพื่อให้การเผชิญเหตุและช่วยเหลือประชาชนเป็นไปด้วยความรวดเร็ว